Павловић је са младом репрезентацијом СР Југославије наступао 2002. на Европском првенству у Литванији где је наш национални тим завршио такмичење у четврфиналу. За сениорску репрезентацију Србије и Црне Горе је дебитовао 2004. и био је члан тима на Олимпијским играма 2004. у Атини где је освојено претпоследње 11. место. Био је и на списку за Европско првенство 2005. у СЦГ али га је селектор Жељко Обрадовић прецртао пред сам шампионат. Након раздруживања Србије и Црне Горе, Павловић је одабрао да игра за Србију, иако је имао понуде да игра за Црну Гору. Међутим, није се појавио на окупу репрезентације Србије за Европско првенство 2007. наводећи као разлог умор. Касније није наступао ни за један национални тим. На питање о наступу у репрезентацији 2014. године је одговорио да не размишља о репрезентативном наступу зато што сматра да је то постало више политичко него спортско питање.